**АМЪАҚ БУХОРИЙ**

Абу Нажиб Шаҳобиддин Амъақ Бухорий қорахонийлардан Хизрхон (1079— 1080) саройида “Малик уш-шуаро” бўлган. У XI асрнинг 40-50-йиллари орасида туғилиб, Ризоқулихон Ҳидоятнинг маълумотларига қараганда, 1147 (542 ҳижрий) йили, Таги Кошийнинг айтишича эса 1158 (553 ҳижрий) йили вафот этган. У форс-тожик классик адабиёти тарихида баҳор гўзаллиги, ошиқ ва маъшуқ латофати, муҳаббат ва унинг бешафқатлигию, тақдир бевафолигини тараннум этган қасидалари билан машҳур. Амъақ қасидаларида илтизом услубидан кенг фойдаланган. У ҳам кўпгина сарой шоирлари сингари, умри охирида қорахонийлар саройидан кетиб, сўнгги ҳаётини гўшанишинликда ўтказган. Улуғ шоирлар жумласидан; Султон Санжар замонида яшаб, «Юсуф» қиссасини назм этганки, уни икки баҳр била ўқиса бўлади. Устод Рашидиддин Ватвот унга издош эди ва унинг айтганларини «Ҳадоиқ ус-сеҳр» («Сеҳр боғлари»)да, мисол тариқасида, тилга олиб ўтган. Унинг ўғли Ҳамид ибн Амъақ Ҳаким Сўзаний замонида ўтган ва уни (Сўзанийни) ҳажв этган. Ушбу қитъа Ҳамидникидир:

Туш кўрибмен кеча Одам Атони.

Қўли Ҳавво қўлини тутган эди.

Сўрдим: «Набирангму Сўзаний сенинг?»

«Уч талоқ, Ҳавво агар, бўлса», деди.

Амъақ (Бухорий) айниқса марсия айтиш бобида беназир бўлган. Абу Тоҳир Хотуний «Тарихи Оли Салжуқ» («Салжуқийлар хонадони тарихи») китобида (бундай) деган: «Султон Санжарнинг Султон Маҳмуд ибн Муҳаммад ибн Маликшоҳ никоҳида бўлмиш Моҳ Мулк исмли қизи вафот этди. Султон Санжар унинг вафоти туфайли кўп дилтанг ва хафа бўлди. Амъақни Моҳ Мулк Хотунга марсия айтсин, деб Бухородан чақиртирди. Амъақ (бу вақтда) кексайиб, қувватдан кетган, ожиз бўлиб қолганидан узундан-узоқ марсия айтмасликка (ундан) ижозат олди ва мана бу байтни айтди. Бу воқеа баҳор айёмида бўлган эди.

Марсия:

Тинди бўстон саҳнида ногаҳон гул кулгиси,

Кетди туфроқ қаърига беркиниб жисму иси.

Гар булутдан жиққа ҳўл бўлди дарахт япроқлари,

Қолди сувсиз, водариғ, янги бўстон наргиси.

Бу марсияни Амъақ яхши айтган ва унинг ҳаммасини (бу ерда) келтириш мушкул. Фозиллардан мавлоно Абу Сулаймон Зикриё Куфий «Сувар ул-ақолим» («Иқлимлар сурати») китобида айтибдирким, Султон Санжар Бағдодни фатҳ этгач, Самаррага (Сомра) қасд қилди. Самарранинг масжиди жомеси олдида бир ғор бўлиб, шиалар эътиқодича, имом Маҳдий ўша жойдан чиқиши керак эмиш. (Шу боис) жума кунлари бир саман отни умид билан ўша ғор оғзида тутиб турар эканлар... Султон бу ҳолни мушоҳада қилиб, боисини сўраб билди. Бу гўзал ва тенги йўқ от унга ёқиб қолди, (сўнг) унга минди ва деди: «Бу от менда омонат туради, ҳар ҳачон имом чиқса, ўзим унга топшираман». Айтадиларки, бу ҳол оқибати султонга яхшилик келтирмади. Бунингдек беҳурматлик зарофат юзасидан султонга хуш кўринса ҳам, мақбул кўрмадилар. (Яна) ҳукмронлиги сўнггида у уламо ва зоҳидлар маошини тўхтатиб қўйдп. Бу ҳам (оқибатда) давлатининг завол топишига сабаб бўлди. Ғуззлар унга хуруж қилдилар, (султон асир олинди) ва бирмунча вақт қамоқда ётди. Вилоятининг кўп қисмн—Хуросон мамлакати, ҳар иккала Ироқ (Ироқи Араб ва Ироқи Ажам — Б. А.) балки, тамом жаҳон маъмур қисмининг кўпчилиги ўша ғавғода хароб бўлди... (Охири Термиз қалъасида ғуззлар қўлидаги тутқунликдан Султон (Санжар) халос бўлди, (лекин) қариб, мункиллаб қолган эди, 551 йил раби ул-аввал ойининг ўнинчисида (1156 йил 3 майда) Марв шаҳрида тангрининг раҳматига етишди..

**Давлатшоҳ Самарқандийнинг “Шоирлар бўстони” тазкирасидан**